Skákfélag Selfoss og nágrennis fagnar 30 ára afmæli í ár . Í tilefni þess verður haldin alþjóðleg skákhátíð á Hótel Selfossi dagana 19. - 29. nóvember , sem ber nafnið Ísey skyrskákhátíðin . Aðalviðburður hátíðarinnar verður heimsmeistaramót í skák , þar sem etja munu kappi 10 meistarar af báðum kynjum , sem samtals hafa unnið 14 heimsmeistaratitla í mismunandi aldursflokkum . Fjórir Íslendingar hafa unnið heimsmeistaratitil í skák . Jón L. Árnason varð heimsmeistari 17 ára og yngri árið 1977 , Hannes Hlífar Stefánsson og Héðinn Steingrímsson urðu heimsmeistarar árið 1987 í flokki 16 ára og yngri og í flokki 12 ára og yngri . Fyrir aldarfjórðungi eignuðust Íslendingar síðast heimsmeistara í skák þegar Helgi Áss Grétarsson varð heimsmeistari ungmenna ( 20 ára og yngri ) árið 1994 . Allir íslensku heimsmeistararnir munu tefla á skákhátíðinni fyrir utan Jón L. Árnason . Dinara að tafli á Reykjavíkurskákmótinu fyrr í ár . Erlendir keppendur heimsmeistaramótsins koma frá fjórum heimsálfum . Á meðal þeirra eru tvær ungar skákkonur frá Kasakstan og Íran sem eru meðal bestu skákkvenna í heimi . Dinara Saduakassova frá Kasakstan hefur þrívegis orðið heimsmeistari í mismunandi flokkum og síðast heimsmeistari kvenna 20 ára og yngri . Sarasadat Khademalsharie frá Íran hefur bæði orðið heimsmeistari í flokki 12 ára og yngri og heimsmeistari 16 ára og yngri í hraðskák . Báðar hafa þær verið reglulegir gestir á Reykjavíkurskákmótinu . Frá Egyptalandi kemur Ahmed Adly , sem varð heimsmeistari 20 ára og yngri 2007 . Frá Brasilíu kemur Rafael Leitão , sem varð heimsmeistari 12 ára og yngri 1991 og heimsmeistari 18 ára og yngri árið 1996 . Hinn 17 ára Semyon Lomasov , heimsmeistari 14 ára og yngri 2016 , er yngsti þátttakandinn í mótinu . Hann varð einnig Rússlandsmeistari 21 árs og yngri árið 2018 . Mikhail Antipov , heimsmeistari 20 ára og yngri 2015 , teflir einnig á mótinu . Sergei Zhigalko frá Hvíta - Rússlandi verður einnig meðal þátttakenda . Það fer vel á því að alþjóðlega skákhátíðin fari fram á Selfossi . Þar hvílir Bobby Fischer , einn allra þekktasti skákmaður allra tíma , og komið hefur verið á fót safni um afrek hans þar . Glæsilegur keppendalisti . Það verður fróðlegt að fylgjast með veislunni á Selfossi . En það eru ekki bara heimsmeistarar sem tefla á Selfossi ! Ekki bara heimsmeistarar Auk heimsmeistaramótsins verða margir aðrir viðburðir á á alþjóðlegu skákhátíðinni . Haldið verður opna Suðurlandsmótið í skák , Íslandsmót í Fischer-slembiskák , skákkennaranámskeið , skákdómaranámskeið , barnaskákmót , hraðskákmót og málþing um stöðu skákíþróttarinnar á Íslandi . Skákkennara - og skákdómaranámskeiðið er haldið í samstarfi Skákfélags Selfoss og nágrennis og Skáksambands Íslands , sem er meðal stuðningsaðila við mótshaldið . Skákkennaranámskeið Stórmeistararnir Henrik Danielsen og Bragi Þorfinnsson tefldu fyrir SSON á Íslandsmóti skákfélaga . Skákkennaranámskeið stendur greinarhöfundi nærri enda er það stefna Skáksambands Íslands að efla skákkennslu í grunnskólum . SÍ stendur þessa dagana að því að efla skákbúnað grunnskóla landsins og er með metnaðarfulla dagskrá þess efnis að heimsækja skóla víðs vegar um landið – til að hjálpa skólum að byggja upp skákkennslu . SÍ og SSON hafa fengið til landsins Jesper Hall , sænskan skákfrömuð og alþjóðlegan meistara , sem heldur hér námskeið í kringum mótshaldið . Tilgangur námskeiðsins er að kynna kennurum árangursríkar kennsluaðferðir við skákkennslu – og þá ekki síst hinum almenna kennara að geta kennt skák – en sýnt hefur verið fram á það í rannsóknum að skák eykur bæði námsgetu og félagsfærni . Kraftur í Selfyssingum Skákfélag Selfoss og nágrennis hefur heldur betur komið kröftugt inn undanfarið . Félagið berst um Íslandsmeistaratitilinn við Víkingaklúbbinn og er í öðru sæti á Íslandsmóti skákfélaga . Félagið sendi fimm sveitir á Íslandsmótið , næstflestar sveitir allra félaga . Aðeins hið rótgróna Taflfélag Reykjavíkur sendi fleiri sveitir til leiks . Þeir sem eiga mestan heiðurinn af árangri SSON síðustu misseri eru Björgvin S. Guðmundsson , formaður félagsins , og Oddgeir Ottesen , framkvæmdastjóri skákhátíðarinnar . Síðari hluti Íslandsmóts skákfélaga verður haldinn á Selfossi í mars næstkomandi . Það væri ekki amalegt ef heimamenn næðu fyrsta Íslandsmeistaratitli sínum á heimavelli . Höfundur er forseti Skáksambands Íslands .